Conducătorul dinamoviștilor a intrat în direct și a oferit câteva detalii de impact pentru clubul alb-roșu. Răzvan Patriche, căpitanul echipei din acest sezon, va primi prelungirea contractului.
Și Dennis Politic, cel mai curtat jucător al dinamoviștilor, va continua la clubul din centrul Capitalei, dă asigurări Nicolescu. De asemenea, alți jucători importanți pentru Kopic vor rămâne pentru a atinge un obiectiv ambițios, play-off-ul.
„Sunt multe de făcut în perioada asta. Kopic este confirmat, avem discuții pentru setarea obiectivului, bugetelor, asumărilor. I s-a prelungit contractul automat, avem antrenor în momentul de față, setăm modalități de îndeplinire a obiectivelor ca să știm cum mergem la anul, să nu intrăm în vria din acest sezon. Noi ne programaserăm să ieșim din insolvență până la finalul campionatului, dar problemele sportive nu au stat cum ne-am dorit, focusul a fost pe acest lucru. Acum, după ce setăm lucruri sportive, trebuie să setăm și ieșirea din insolvență. Sunt jucători cu contract la Dinamo, o parte bună dintre jucătorii care au format nucleul de bază pentru această parte de campionat. Sunt jucători ale căror contracte au expirat și probabil astăzi sau mâine vom lua decizia dacă-i ofertăm sau nu. Dintre cei ale căror contracte au expirat, cu siguranță vă pot spune că Răzvan Patriche va primi o ofertă din partea noastră să rămână încă un an pentru că a dovedit curaj, dorință, muncă și suflet pus în slujba lui Dinamo. Politic are contract, cu Velkovski am intrat în negocieri, Gnahore are contract. La anul acești jucători vor fi mult mai pregătiți de Superliga, de la Golubovic la Homawoo, Politic, Gnahore, poate și Hakim Abdallah. Pavicic s-a simțit foarte bine aici, e deja la Belgrad, avem o discuție preliminară să vedem ce opțiune are Aris pentru el, în contextul în care Aris nu-l dorește sau poate să-l împrumute în continuare, e o opțiune valabilă, el își dorește foarte mult să rămână, o să vedem. Vrem să ne setăm ca obiectiv play-off-ul în sezonul viitor”, a declarat Nicolescu.
Dinamo a terminat sezonul pe locul 13 și a trecut la barajul de menținere de Csikszereda. În tur, pe Arena Națională, „câinii” s-au impus fără drept de apel, scor 2-0. În retur, trupa lui Kopic a prestat un joc modest, însă a obținut un rezultat de egalitate, scor 0-0, asigurându-și menținerea în prima ligă.